ORDE do 11 de decembro de 2008 pola que se establece a convocatoria pública para a programación de accións formativas dirixidas prioritariamente aos traballadores e traballadoras desempregados/as na Comunidade Autónoma de Galicia correspondente ao exercicio 2009.
CONSELLERÍA DE TRABALLO — III. OUTRAS DISPOSICIÓNS — 18/12/2008

O obxecto desta orde pola que se convoca a programación de accións formativas dirixidas prioritariamente a traballadores e traballadoras desempregado/as é concretar os principios xerais contidos na Lei 9/2007, de subvencións de Galicia, no relativo ás axudas para os cursos de formación profesional para o emprego, que teñen por obxecto a cualificación profesional dos traballadores e traballadoras.
Todas estas accións de formación profesional para o emprego conforman un dos elementos máis salientables das políticas activas de emprego, como medida de mellora da empregabilidade dos desempregados dentro da Estratexia Europea de Emprego acordada polo Consello Europeo extraordinario de Luxemburgo, e da estatal, de acordo co Plan nacional de acción para o emprego. Así mesmo, o Plan galego de formación profesional establece que a formación profesional para o emprego constitúe unha vía fundamental para conseguir un incremento da competencia, da empregabilidade e das posibilidades de inserción laboral dos traballadores desocupados.
O Real decreto 395/2007, do 23 de marzo, polo que se regula o subsistema de formación profesional para o emprego, establece a formación de oferta, entendida como aquela que ten por obxecto facilitarlles ás persoas traballadoras, ocupadas e desempregadas, unha formación axustada ás necesidades do mercado de traballo que atenda os requirimentos de competitividade das empresas, á vez que satisfaga as aspiracións de promoción profesional e desenvolvemento persoal das persoas traballadoras, capacitándoas para o desempeño cualificado das diferentes profesións e para o acceso ao emprego.
A Orde TAS/718/2008, do 7 de marzo, polo que se desenvolve o Real decreto 395/2007, do 23 de marzo, en materia de formación de oferta, establece as bases reguladoras para a concesión de subvencións públicas destinadas ao seu financiamento.
Entre as distintas modalidades de formación de oferta que regula a antedita orde recóllense as accións formativas dirixidas prioritariamente aos traballadores desempregados, cuxa execución se realizará mediante a convocatoria do órgano competente de cada comunidade autónoma conforme as bases que na orde se establecen.
A Comunidade Autónoma de Galicia asume as funcións e servizos transferidos pola Administración do Estado en materia de formación profesional ocupacional mediante o Decreto 69/1993, do 10 de marzo.
O Decreto 536/2005, do 6 de outubro, polo que se establece a estrutura orgánica da Consellería de Traballo, desenvolvido pola Orde do 7 de setembro de 2006 sobre delegación de competencias nos órganos centrais e periféricos, atribúelle á Consellería de Traballo, a través da Dirección Xeral de Formación e Colocación, o exercicio das competencias e funcións, entre outras materias, relativas á formación profesional ocupacional.
A Lei 9/2007, do 13 de xuño, de subvencións de Galicia, establece no seu artigo 5.2º que a concesión de axudas e subvencións se axustará aos principios de publicidade, transparencia, concorrencia, obxectividade, igualdade e non-discriminación, aos que se axusta esta disposición.
A Lei 38/2003, do 17 de novembro, xeral de subvencións, regula os requisitos de concesión e xustificación das subvencións concedidas na Administración do Estado. Nesta lei recóllense artigos que teñen carácter básico, polo que son de aplicación á normativa desta comunidade autónoma e, consecuentemente a esta orde de convocatoria. Tamén será de aplicación o Real decreto 357/2006, do 24 de marzo, polo que se regulan a concesión directa de determinadas subvencións nos ámbitos do emprego e da formación profesional ocupacional, en canto á vía de proxectos con compromiso de contratación inmediata.
Esta orde tramítase ao abeiro do disposto no artigo 1.1º da orde da Consellería de Economía e Facenda do 11 de febreiro de 1998, pola que se regula a tramitación anticipada de expedientes de gasto, na redacción dada pola Orde do 27 de novembro de 2000, modificada pola Orde do 25 de outubro de 2001, quedando a concesión das subvencións sometida á condición suspensiva de existencia de crédito axeitado e suficiente no momento da resolución.
Así, o financiamento das axudas previstas nesta orde de convocatoria farase con cargo aos créditos dos programas 16.03.323A.439.0 (300.000 ), 16.03.323A.444.0 (150.000 ), 16.03.323A 460.1 (11.222.458 ), 16.03.323A 471.0 (21.033.170 ), 16.03.323A 481.0 (20.882.451 ), 16.03.323A 440.0 (300.000 ), que figuran no proxecto de Lei de orzamentos xerais da comunidade autónoma para o ano 2009, con códigos de proxecto 200700645, 200114421, 200114422, 200214461, incluídos no programa operativo Adaptabilidade e Emprego 2007ES05UP0001. Destas cantidades o 80% fornecerao o polo Fondo Social Europeo e o 20% a Administración do Estado.
Consecuentemente con todo o anterior, consultados o Consello Galego de Formación Profesional e o Consello Galego de Relacións Laborais, en exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa presidencia, modificada parcialmente pola Lei 11/1988, do 20 de outubro,
DISPOÑO:
Título I
Disposicións xerais
Artigo 1º.-Obxecto e ámbito de aplicación.
1. Esta orde ten por obxecto o establecemento das bases reguladoras e as condicións polas que se rexerá, no ámbito da Comunidade Autónoma de Galicia, tanto a convocatoria pública como a execución das accións formativas dirixidas prioritariamente a traballadores e traballadoras desempregados/as, correspondentes ao exercicio 2009, xestionadas pola Consellería de Traballo, a través das súas delegacións provinciais e da Dirección Xeral de Formación e Colocación.
2. A convocatoria das subvencións previstas nesta orde realizarase mediante réxime de concorrencia competitiva, agás nos seguintes casos:
-As vías de convenios de colaboración vinculados a programas específicos para a formación de persoas con necesidades formativas especiais ou que teñan dificultades para a súa inserción ou recualificación profesional e que se consideren de interese social, a que se refire o número 2 do artigo 14º, que se tramitarán segundo o previsto no artigo 19.2º da Lei 9/2007, do 13 de xuño, de subvencións de Galicia.
-Os proxectos formativos con compromiso de contratación inmediata a que se refire o número 3 do artigo 14º desta orde, que se tramitarán en réximen de concesión directa, de conformidade coa normativa estatal.
Artigo 2º.-Entidades beneficiarias.
1. Poderán participar nesta convocatoria:
a) Na vía de programación 1a do artigo 14º: todos aqueles centros e entidades de formación inscritos no censo de centros colaboradores de formación ocupacional da Consellería de Traballo, naquelas especialidades que teñan homologadas na data de publicación desta orde.
b) Na vía de programación 1b do artigo 14º: as persoas físicas, as entidades xurídicas e as institucións que desenvolvan unha actividade que teña relación directa coa formación e os centros e entidades de formación inscritos no censo de centros colaboradores de formación ocupacional da Consellería de Traballo, agás as entidades da Administración local e as corporacións de dereito público.
c) Na vía de programación 2 do artigo 14º: administracións locais e outras institucións públicas ou entidades sen ánimo de lucro que teñan entre o seus fins a formación ou inserción profesional dos colectivos de traballadores a que se dirixen estes programas.
d) Na vía de programación 3 do artigo 14º: as empresas, as súas asociacións ou outras entidades que presenten un proxecto formativo específico para elas con compromiso de contratación inmediata.
2. Non poderán ser beneficiarias das subvencións aquelas entidades que non cumpran os requisitos establecidos no artigo 13 da Lei 38/2003, do 17 de novembro, xeral de subvencións, e no artigo 10 da Lei 9/2007, do 13 de xuño, de subvencións de Galicia.
Título II
Procedemento de tramitación das subvencións para a realización das accións de formación profesional para o emprego
Capítulo I
Do procedemeno de tramitación das subvencións
Artigo 3º.-Solicitudes, documentación e prazo.
1. As entidades que desexen participar nesta convocatoria preferentemente empregarán a aplicación de solicitudes dispoñible no enderezo https://emprego.xunta.es/sifo-solicitudes. Mediante esta aplicación poderán cubrir a información relativa á solicitude das axudas (anexos I, II, III, V e VI) e presentarlas telematicamente no rexistro telemático da Xunta de Galicia.
Non obstante, o resto da documentación referida no punto 2, así como a copia do anexo I, presentarase nas delegacións provinciais da Consellería de Traballo que correspondan ao domicilio do solicitante ou na Dirección Xeral de Formación e Colocación, segundo o caso, por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, utilizando para iso os modelos normalizados que se publican como anexos a esta orde. Para cada vía de programación presentarase unha solicitude en que se incluirán todas as accións formativas solicitadas pola entidade para esa vía de programación, con indicación expresa da vía de programación elixida de acordo co artigo 14º.
Tamén se poderán presentar en papel, por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Todas as solicitudes deberán vir acompañadas pola seguinte documentación:
a) Documentación acreditativa da capacidade legal suficiente para asinar a solicitude.
b) Copia compulsada do CIF ou NIF da entidade.
c) Unha ficha por cada un dos cursos solicitados no modelo normalizado (anexo II), agás as solicitudes que se presentasen por rexistros telemáticos.
d) Declaración de conxunto de todas as solicitudes efectuadas ou concedidas para a mesma acción formativa nas distintas administracións públicas competentes ou noutros entes públicos.
e) Declaración responsable de non atoparse incurso nalgunha das circunstancias establecidas no artigo 13, puntos 2º e 3º da Lei 38/2003, do 17 de novembro, e no artigo 10, puntos 2º e 3º da Lei 9/2007, do 13 de xuño, que impiden obter a condición de beneficiario.
f) Acreditación documental de estar ao día nas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia excepto as entidades que se recollan na Lei de orzamentos xerais da Comunidade Autónoma de Galicia para o ano 2009.
g) Declaración responsable do compromiso do desenvolvemento das accións formativas en galego, de ser o caso.
h) Cando as especialidades formativas que se soliciten sexan como proxectos experimentais ou innovadores e, polo tanto, non estean incluídas no ficheiro de especialidades formativas, ou se concedan ao abeiro do artigo 14º.2 e estean vinculadas a programas específicos para a formación de persoas con necesidades formativas especiais ou que teñan dificultades para a súa inserción ou recualificación profesional, as entidades deberán, ademais, achegar a seguinte documentación:
-Informe motivado das necesidades de formación nesa especialidade en relación co mercado de traballo.
-Descrición do programa formativo segundo a estrutura dun curso normalizado de formación profesional para o emprego.
-Valoración estimada do custo da formación de acordo co sistema de cálculo establecido pola Dirección Xeral de Formación e Colocación.
-Planos e unha descrición dos inmobles e instalacións: aulas e talleres onde se vai realizar a acción formativa, concretando as respectivas superficies en metros cadrados, así como a relación de equipos e material que se vai empregar.
i) Xustificación documental de ter inserido laboralmente alumnos formados da convocatoria anterior ou de ter cumprido na execución das accións formativas concedidas na convocatoria anterior co compromiso de inserción laboral ou de prácticas profesionais non laborais nas empresas, de ser o caso, para os efectos do previsto no artigo 4º.4 c).
3. Nas vías de programación 1b e 2 reguladas no artigo 14º, as entidades solicitantes, segundo o artigo 9 do Decreto 158/2001, do 29 de xuño, polo que se regula o procedemento para a homologación de especialidades formativas e para a inscrición no censo de centros colaboradores de formación ocupacional, para a homologación das instalacións, deberán achegar, ademais:
-Xustificante de propiedade, arrendamento ou título lexítimo que habilite para a posesión dos inmobles e instalacións correspondentes, equipamento didáctico, talleres ou campos de práctica. No caso de que a parte práctica do curso se vaia desenvolver en empresas, achegarase o compromiso da empresa co centro colaborador para que se realicen naquela as prácticas.
-Licenza municipal de apertura ou, de ser o caso, o disposto no artigo 27º desta orde.
-Planos oficiais dos inmobles e instalacións.
-Memoria de inmobles e instalacións identificando no plano cada espazo físico e a súa superficie e as aulas e talleres/campos de prácticas que se van utilizar.
4. O prazo de presentación de solicitudes será dun mes contado desde o día seguinte ao da publicación desta orde no Diario Oficial de Galicia para as vías de programación 1a e 1b establecidas no artigo 14º.
O prazo de presentación de solicitudes será ata o 30 de xuño para as vías de programación 2 e 3 establecidas no artigo 14º.
A obtención da subvención quedará condicionada á existencia de crédito dispoñible, de acordo co establecido no artigo 31.4º da Lei 9/2007, do 13 de xuño, de subvencións de Galicia.
5. No suposto de que a solicitude non cumpra os requisitos sinalados na convocatoria ou a documentación presentada conteña erros ou sexa insuficiente, requirirase o solicitante para que, nun prazo de 10 días, emende a falta ou achegue os documentos preceptivos, con indicación de que, se así non o fixese, se considerará desistido da súa solicitude, logo de resolución que así o declare.
6. De acordo co establecido no artigo 14º, letra ñ), da Lei 9/2007, do 13 de xuño, de subvencións de Galicia, as entidades beneficiarias quedan informadas da existencia do Rexistro Público de Subvencións e dos extremos previstos no artigo 5 da Lei orgánica 15/1999, do 13 de decembro, de protección de datos de carácter persoal.
7. Así mesmo, e tal como se recolle no artigo 15.1 da Lei 9/2007, do 13 de xuño, os órganos administrativos concedentes procederán a publicar no Diario Oficial de Galicia as subvencións concedidas, indicando a convocatoria, o programa e crédito orzamentario a que se imputan, o beneficiario, a cantidade concedida e a finalidade ou as finalidades da subvención.
8. Igualmente, publicarase na páxina web oficial nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
9. Os beneficiarios das axudas concedidas incluiranse no Rexistro de Axudas, Subvencións e Convenios e mais no de Sancións, creados nos artigos 44 e 45 da Lei 7/2005, do 29 de decembro, de orzamentos xerais da comunidade autónoma para o ano 2006.
Artigo 4º.-Procedemento.
1. Os órganos instrutores do procedemento serán:
a) Para a vía de programación regulada no artigo 14.1º a):
-A Dirección Xeral de Formación e Colocación, para as confederacións empresariais e sindicais de ámbito provincial ou autonómico e as entidades con centros homologados en máis dunha provincia,
-As correspondentes delegacións provinciais da Consellería de Traballo, para as entidades con centros homologados nunha soa provincia.
b) Para a vía de programación prevista no artigo 14.1º b): as correspondentes delegacións provinciais da Consellería de Traballo.
c) Para as vías de programación recollidas no artigo 14.2º e 3º: a Dirección Xeral de Formación e Colocación.
2. O procedemento que se seguirá na tramitación e instrución dos expedientes será o establecido na Lei 9/2007, do 13 de xuño, de subvencións de Galicia, coas concrecións que se establecen nos parágrafos seguintes:
a) Para a vía de programación recollida no artigo 14.1º a):
-No ámbito provincial, os expedientes remitiránselle á Comisión de Valoración para o seu informe que, xunto co informe da Dirección Xeral de Formación e Colocación e coa proposta de resolución realizada polo Servizo de Formación e Colocación, será elevada ante o delegado ou delegada provincial para a súa resolución.
-Nos expedientes de resolución centralizada, remitiránselle á Comisión de Valoración para o seu informe que, xunto coa proposta de resolución realizada pola Subdirección Xeral de Formación Ocupacional e Continua, será elevada ao director xeral de Formación e Colocación para a súa resolución.
b) Para a vía de programación recollida no artigo 14.1b:
Os expedientes remitiránselle á Comisión de Valoración para seu informe que, xunto co informe da Dirección Xeral de Formación e Colocación e coa proposta de resolución realizada polo Servizo de Formación e Colocación, será elevada ante o delegado ou delegada provincial para a súa resolución.
3. Para os efectos do previsto neste artigo, as comisións de valoración estarán compostas polos seguintes membros:
a) Nas delegacións provinciais, polo secretario provincial, que a presidirá, e serán vogais o xefe do Servizo de Formación e Colocación, que actuará como secretario, e un membro do persoal do Servizo de Formación e Colocación designado polo delegado provincial da Consellería de Traballo.
b) Nos servizos centrais, pola subdirectora xeral de Formación Ocupacional e Continua, que a presidirá, e serán vogais o xefe de Servizo de Planificación de Formación Ocupacional e Continua, que actuará como secretario, e un membro do persoal da Subdirección de Formación Ocupacional e Continua.
c) Se, por calquera causa, no momento en que as comisións de valoración teñan que examinar as solicitudes, algún dos seus compoñentes non puidese asistir, será substituído pola persoa que para o efecto designe o respectivo delegado/a provincial da Consellería de Traballo ou o director xeral de Formación e Colocación, segundo proceda.
4. Para avaliar as solicitudes das vías de programación 1a e 1b, a Comisión de Valoración terá en conta os seguintes criterios:
a) Se a programación se axusta á prevista no anexo IV ou a especialidade formativa se considera experimental ou innovadora: 20 puntos.
Se non se axusta á dita programación ou non se considera experimental ou innovador: 0 puntos.
b) Por comprometerse a facer prácticas profesionais non laborais nas empresas, ata 10 puntos. O compromiso de realización de prácticas deberá presentarse segundo o modelo que figura no anexo V.
As prácticas profesionais non laborais nas empresas que se valoran son as realizadas fóra do programa formativo do curso e teñen que ter un mínimo dun 5% das horas totais da especialidade formativa.
Aquelas entidades que non cumprisen o seu compromiso de prácticas na convocatoria anterior puntuaranse negativamente ata 20 puntos.
c) Pola inserción laboral dos alumnos formados/as ou polo compromiso de inserción: ata 30 puntos.
Entenderase por inserción laboral a contratación laboral dos alumnos/as formados/as as da convocatoria de 2008 en ocupacións relacionadas coa mesma familia profesional solicitada nesta convocatoria.
c.1) Para as solicitudes de especialidades formativas da mesma familia profesional que as impartidas ao abeiro da convocatoria de 2008: valoraranse os alumnos formados e inseridos.
Aquelas entidades que non cumpriron o seu compromiso de insercion na convocatoria anterior puntuaranse negativamente ata 30 puntos e non se lles aplicará o previsto no parágrafo anterior.
c.2) Para as solicitudes doutras familias profesionais distintas das impartidas ao abeiro da convocatoria de 2008: valorarase o compromiso de inserción para a acción formativa solicitada neste exercicio. O compromiso de inserción deberá presentarse segundo o modelo que figura no anexo VI.
O compromiso de inserción laboral de alumnos formados valorarase só respecto daqueles alumnos que non tivesen ningún tipo de relación laboral nin co centro de formación nin coa empresa onde se realizará a inserción.
d) A acreditación da entidade en normas ISO de calidade ou plan de mellora EFQM, se se achegase: 5 puntos.
e) A experiencia e xestión do centro relacionada coa familia profesional solicitada puntuarase e valorarase da seguinte forma:
e.1. Informe técnico de seguimento: de 20 puntos ata - 20 puntos.
e.2. Xestión administrativa e contable: de 10 puntos ata - 10 puntos.
f) O emprego da lingua galega na realización das accións formativas puntuarase con 5 puntos.
As comisións de valoración determinarán o número de cursos que se realizarán en cada comarca, en función da poboación desempregada e o número de cursos que se realizarán por especialidade formativa atendendo ás necesidades do mercado de traballo e á diversificación da oferta formativa.
Para poder acceder á programación será necesario unha puntuación mínima de 40 puntos.
5. Para a vía de programación recollida no artigo 14.2º o procedemento será o abreviado regulado no artigo 22 da Lei 9/2007, do 13 de xuño, de subvencións de Galicia e para a vía de programación recollida no artigo 14.3º o regulado no artigo 26 da devandita lei.
Formularase a proposta de concesión ao director xeral tras comprobar a concorrencia dos requisitos requiridos para conceder a subvención, sen que interveña a Comisión de Valoración.
Artigo 5º.-Resolución.
1. A resolución dos expedientes de axudas da vía de programación 1a, logo do informe da Comisión de Valoración, do cumprimento do trámite de audiencia cando proceda e fiscalizada a proposta pola respectiva intervención, corresponderalle:
a) Ao director xeral de Formación e Colocación, por delegación do conselleiro de Traballo, cando se trate das confederacións empresariais e sindicais de ámbito provincial ou autonómico e das entidades con centros homologados en máis dunha provincia, e
b) Aos respectivos delegados provinciais, por delegación do conselleiro de Traballo, para as entidades con centros homologados nunha soa provincia.
2. A resolución dos expedientes de axudas da vía de programación 1b, logo do informe da Comisión de Valoración, do cumprimento do trámite de audiencia cando proceda e fiscalizada a proposta pola respectiva Intervención, corresponderalles aos respectivos delegados provinciais por delegación do conselleiro de Traballo.
3. As resolucións dos expedientes comunicarase ao Consello Galego de Formación Profesional ou aos comités provinciais de emprego e seguimento da contratación laboral, segundo o caso.
4. As resolucións deberán ser notificadas aos interesados e deberán producirse no prazo de seis meses contados desde a presentación da solicitude en calquera rexistro. Transcorrido o citado prazo sen que se ditase resolución expresa, esta entenderase desestimada.
5. Notificada a resolución definitiva polo órgano competente, os interesados propostos como beneficiarios dispoñerán dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
6. A resolución da concesión de subvención fixará expresamente a contía total concedida e incorporará, de ser o caso, as condicións, o compromiso de inserción ou de prácticas non laborais dos alumnos asumido, as obrigas e as determinacións accesorias a que deba estar suxeita a entidade beneficiaria.
7. As resolucións ditadas poñen fin á vía administrativa e contra elas poderá interpoñerse, potestativamente, recurso de reposición ante o órgano que ditou o acto, no prazo dun mes desde a súa notificación, de acordo co disposto no artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou, directamente, recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa.
Artigo 6º.-Obrigas das entidades beneficiarias.
Ademais das obrigas establecidas con carácter xeral para todos os centros colaboradores no artigo 12 do Decreto 158/2001, do 29 de xuño, as entidades beneficiarias das axudas deberán enviar a documentación que se indica a continuación e nos prazos sinalados, tendo en conta que os datos da xestión do curso deberán introducirse en liña a través da aplicación informática SIFO que a Dirección Xeral de Formación e Colocación poñerá á disposición dos centros. Para que este proceso en liña se poida realizar, os centros colaboradores deberán dispoñer de saída a internet a través dunha liña RDSI, ADSL ou doutra de calidade equivalente ou superior.
Deste modo, as entidades beneficiarias deberán:
1. Requirir de cada alumno, no momento da súa incorporación, a seguinte documentación, que deberá arquivarse separadamente por cada curso:
-Copia simple do DNI.
-Ficha individual.
-Documentación acreditativa de ter dereito á percepción das axudas reguladas no artigo 21º e, de ser o caso, o número de conta bancaria.
-Copia do título do modulo transversal ou obrigatorio, de ser o caso.
2. Antes do inicio do curso:
-Introducir na aplicación informática na ficha de SIFO de inicio os seguintes datos:
-Planificación temporal.
-Programa completo, agás naquelas especialidades que teñen programación modular.
-Enderezo completo.
-Profesorado.
-Documentalmente: a documentación acreditativa da formación e experiencia do profesorado cando esta non estea en poder da Consellería de Traballo.
3. Remitirlle á Dirección Xeral de Formación e Colocación ou á correspondente delegación provincial, segundo proceda:
a) O día de inicio de cada curso.
Introducir na aplicación informática SIFO as datas de inicio e de finalización do curso.
Documentalmente:
-Certificación xustificativa do comezo do curso e, de ser o caso, das modificacións producidas respecto dos datos sinalados no punto anterior.
b) Nos 10 días lectivos seguintes ao inicio do curso:
Documentalmente:
-As datas de inicio e remate do curso, así como o horario de impartición.
-A planificación temporal dos módulos do curso, indicando a previsión das visitas didácticas ao longo do curso.
-O enderezo completo do lugar de impartición.
-A relación dos docentes que van impartir o curso. Farase constar a súa formación metodolóxica e relación dos módulos que impartirá cada un deles.
-A identificación do persoal de dirección, seguimento e control da actividade docente.
-Copia simple do DNI dos alumnos.
-Certificación municipal de residencia, no caso de que teñan alumnos con dereito á axuda de aloxamento e manutención.
-Certificación de minusvalidez, no caso de bolsas de minusválidos.
-Certificación asinada polo responsable do centro, en que se relacionen os alumnos, especificando os que teñen dereito a algunha axuda ou bolsa.
-A solicitude de anticipo, de ser o caso.
c) Mensualmente:
-A folla de control de asistencia, asinada polos docentes.
-As nóminas dos alumnos perceptores de axudas. Poderá optarse por enviar documentalmente a orde de transferencia de fondos ás súas contas bancarias.
Estes dous documentos deberán ser os xerados pola aplicación SIFO unha vez cuberta a información necesaria, e deberán arquivarse os orixinais asinados, separadamente, por cada curso.
d) No prazo de 15 días desde o remate de cada curso:
-Completar a información relativa á finalización do curso na aplicación SIFO.
-Proceder á xustificación dos custos de cada curso, mediante a seguinte documentación, que deberá presentarse selada e asinada:
-Solicitude de liquidación final.
-Certificación do gasto.
-Relación de nóminas e facturas.
Estes tres documentos deberán xerarse na epígrafe de Solicitude de pagamentos do SIFO.
-Orixinal ou fotocopia compulsada das facturas, nóminas e xustificantes de pagamento de todos os gastos imputables ao curso.
-Amortizacións, de ser o caso.
-Declaración complementaria do conxunto de todas as axudas solicitadas (aprobadas, concedidas ou pendentes de resolución) para a mesma acción formativa ás distintas administracións públicas competentes ou a calquera dos seus organismos, entes ou sociedades.
Exceptúanse do cumprimento deste prazo de 15 días as entidades que teñan un mínimo de 15 cursos programados, que poderán presentar a xustificación dos gastos de todos os cursos de maneira conxunta.
A data límite para a presentación da xustificación final dos cursos será o 30 de novembro de 2009, agás os que rematen con posterioridade por autorización do órgano competente, nos cales a data límite de xustificación será o día seguinte da finalización do curso.
Revisada a xustificación efectuada polas entidades beneficiarias e sempre que esta se axuste ao disposto nesta orde, o Servizo de Xestión Administrativa de Formación Ocupacional e Continua da Dirección Xeral de Formación e Colocación, nos servizos centrais, ou o Servizo de Formación e Colocación, nas respectivas delegacións provinciais, emitirán certificacións para poder facer efectiva a correspondente liquidación da axuda concedida.
4. Acreditar, con independencia da contía da subvención, tanto antes de ditarse a resolución de concesión como de proceder ao cobramento das subvencións, que están ao día nas súas obrigas tributarias e sociais e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia. Exceptúanse desta obriga as entidades que se recollan na Lei de orzamentos xerais da Comunidade Autónoma de Galicia para o ano 2009.
A presentación da solicitude de concesión de axudas ou subvencións pola entidade interesada comportará autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda da Xunta de Galicia, de acordo co establecido no artigo 20.3º da Lei 9/2007, do 13 de xuño, de subvencións de Galicia.
5. Comunicarlle á Dirección Xeral de Formación e Colocación a obtención de subvencións ou axudas para a mesma finalidade procedentes de calquera outra administración ou ente público.
6. Expoñer no taboleiro de anuncios do centro o programa completo do curso temporizado por módulos, os dereitos e deberes dos alumnos e dos centros colaboradores, así como a relación dos docentes e o horario do curso. No anuncio farase referencia expresa aos organismos cofinanciadores do curso, e seguiranse os criterios de publicidade establecidos nos puntos 15 e 16 deste artigo.
7. Aboar mensualmente aos alumnos as axudas previstas no artigo 21º e aos profesores a súa remuneración. Non exime desta obriga o feito de que a entidade impartidora non percibise os anticipos previstos nesta orde.
8. Someterse ás actuacións de supervisión e control que, en calquera momento, poidan acordar os servizos competentes da Consellería de Traballo, tanto no relativo ao desenvolvemento das accións formativas como á súa xestión e tramitación administrativa.
9. Contratar un seguro de accidentes para os alumnos, que cubra tanto os riscos que poidan ter durante o desenvolvemento do curso como os do traxecto ao lugar de impartición das clases e das prácticas. A súa duración abranguerá o período do curso, incluíndo expresamente as prácticas en empresas cando estas se realicen, sen que poida admitirse restrición nin exclusión ningunha por razón do medio de transporte utilizado.
10. Contratar unha póliza de responsabilidade civil para facer fronte aos riscos que poidan derivar da súa realización para os bens e as persoas, cando se realicen prácticas en empresas ou outras actividades relacionadas co curso.
11. Comunicarlles ás delegacións provinciais da Consellería de Traballo ou á Dirección Xeral de Formación e Colocación, segundo proceda, calquera circunstancia ou eventualidade que poida afectar substancialmente a execución dos cursos programados, no prazo de cinco días desde que se produza.
12. Solicitarlles ás delegacións provinciais ou á Dirección Xeral de Formación e Colocación, segundo proceda, con cinco días de antelación, autorización para realizar calquera modificación no desenvolvemento dos cursos.
13. Aceptar as modificacións que, de ser o caso, introduza o órgano encargado da resolución dos expedientes en relación cos termos de impartición sinalados na solicitude.
14. Facilitar toda a información que lles sexa requirida pola Dirección Xeral de Formación e Colocación, pola Intervención Xeral da Comunidade Autónoma, polo Tribunal de Contas, polo Consello de Contas ou polo órgano competente da Unión Europea, no exercicio das súas funcións de fiscalización e control do destino das axudas, así como someterse a todas as actuacións de comprobación e control previstas no artigo 11 c) da Lei 9/2007, do 13 de xuño, de subvencións de Galicia.
15. Incluír en toda a documentación relativa ao curso o logotipo da Unión Europea (Fondo Social Europeo) e da Xunta de Galicia (Consellería de Traballo).
16. Informar os alumnos do cofinanciamento dos cursos por parte da Administración do Estado e da Unión Europea (Fondo Social Europeo), así como dos obxectivos destes fondos.
17. Remitir un informe individualizado de cada alumno en que se cualifiquen os progresos acadados en cada un dos módulos profesionais da acción formativa
Capítulo II
Das subvencións á formación profesional para o emprego
Artigo 7º.-Determinación das subvencións para a acción formativa.
1. As accións formativas impartidas ao abeiro desta orde serán obxecto de subvención para compensar os custos derivados da súa execución.
2. Os módulos económicos aplicables para os efectos de determinación e xustificación das subvencións destinadas ao financiamento das accións formativas desta convocatoria serán o resultado da suma dos módulos A e B das especialidades do ficheiro de especialidades formativas do Servizo Público de Emprego Estatal, sempre e cando non superen os máximos determinados polo Ministerio de Traballo e Asuntos Sociais mediante a Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta.
3. O importe das accións formativas concretarase no produto de horas do curso polo número de alumnos e polo importe do módulo que lle correspondan ao propio curso.
4. Cando a media de alumnos subvencionados no primeiro cuarto do curso sexa inferior a 15, o importe máximo da acción formativa reducirase na porcentaxe resultante de multiplicar por tres a diferenza entre 15 e a media de alumnos subvencionados do primeiro cuarto. Para estes efectos non terá a consideración de baixa cando esta se produza por colocación ou cando un alumno, coa preceptiva autorización, cause baixa nun curso para incorporarse a outro.
5. No caso de cursos que teñan un mínimo de tres alumnos con certificación de minusvalidez e a entidade impartidora o solicite expresamente, poderase incrementar o importe que se pode imputar nos seguintes conceptos:
a) Para persoal de apoio, ata un máximo de 9  por hora lectiva
b) Para a adaptación curricular ou do material didáctico necesario: pola contía do gasto realmente efectuado.
Para o aboamento deste importe ditarase unha resolución complementaria co importe total dos gastos autorizados por estes conceptos.
6. As subvencións previstas nesta orde son incompatibles coa percepción doutras subvencións, axudas, ingresos ou recursos para a mesma acción formativa procedentes de calquera administración ou entes públicos ou privados, estatais, da Unión Europea ou de organismos internacionais.
O importe das subvencións en ningún caso poderá ser de tal contía que supere o custo da actividade subvencionada.
Artigo 8º.-Remate das accións.
O remate dos cursos terán como data límite o 30 de novembro de 2009. Excepcionalmente, por causas xustificadas, e sempre logo de autorización do órgano competente, os cursos poderán rematar ata o 15 de decembro de 2009.
Artigo 9º.-Custos subvencionables.
A subvención concedida prevé a imputación de custos directos e asociados; representa estes últimos un máximo do 20% dos custos da acción formativa. Ambas as dúas epígrafes de custos deberán responder a custos reais, efectivamente realizados, pagados e xustificados mediante a achega de documentos xustificativos de gastos (facturas, nóminas, recibos, pólizas, etc.) e documentos xustificativos de pagamento (os recibín, cheques, documentos bancarios, etc.).
I. Custos directos da actividade formativa:
1. Docencia: as retribucións dos formadores internos e externos; poderanse incluír salarios, seguros sociais, axudas de custo e gastos de locomoción, e, en xeral, todos os custos imputables no exercicio das actividades de preparación, impartición, titoría e avaliación aos participantes das accións formativas.
Estes gastos deberán presentarse debidamente desagregados por horas dedicadas á actividade a que se imputen.
Establécese un custo hora mínimo en concepto de docencia. O antedito estipúlase como mínimo no 35% do custo hora da acción formativa. En ningún caso este custo poderá ser superior ao prezo de mercado.
A xustificación dos pagamentos das retribucións aos docentes dos cursos deberá facerse, en todo caso, mediante anotación bancaria.
Teranse en conta as seguintes indicacións:
1.A. Docente contratado por conta allea: consideraranse elixibles, por unha banda, os soldos e honorarios do profesorado e, por outra, os gastos de Seguridade Social, aceptándose en ambos os casos única e exclusivamente o custo das horas lectivas correspondentes á acción formativa referida. Deberá achegarse:
a) Contrato laboral do docente.
b) Nóminas dos docentes como xustificante de gasto ou o certificado de haberes individual asinado polo representante legal e cos datos dos docentes.
c) Documentos da Seguridade Social (TC1 e TC2) incluíndo o selo de imputación. O custo da Seguridade Social tamén poderá ser reflectido no selo das nóminas ou certificados de haberes, sempre e cando no dito selo se desagregue convenientemente que porcentaxe se refire á Seguridade Social e que porcentaxe se refire á retribución ao docente. Isto non exime da achega dos documentos da Seguridade Social.
1.B. Docente contratado por contrato mercantil: considerarase elixible unicamente o custo derivado dos seus honorarios, e non se poderán imputar custos por Seguridade Social. Deberá achegarse:
a) Contrato realizado co traballador.
b) Facturas emitidas relativas á acción formativa como xustificante de gasto, nas cales se inclúa a denominación da acción formativa, o número de horas impartidas, o custo por hora e o importe correspondente.
1.C. Contratación con empresas docentes. Deberá achegarse:
a) Contrato realizado coa empresa docente, onde se detalle a acción formativa, período ou número de horas que se van impartir, persoal docente interveniente, custo da acción e forma de pagamento.
b) Facturas emitidas pola empresa docente como xustificante de gasto.
c) Facturas ou nóminas de cada un dos docentes que participasen na actividade formativa, para comprobar o cumprimento.
1.D. Docente que conste como socio da entidade: Cando o beneficiario da subvención sexa persoa xurídica e o seu socio impute custos como docente será necesario achegar:
a) Factura onde se reflicta a denominación da acción formativa, número de horas impartidas, custo por horas e importe que se percibirá.
b) Alta de socio no I.A.E.
c) Boletín de cotización ao réxime especial de traballadores autónomos (TC1/15) do período de execución formativa, sen que supoña este un custo elixible.
d) En caso de cotizar no réxime xeral da Seguridade Social, deberá presentar as nóminas compulsadas do período formativo e os documentos da Seguridade Social (TC1 e TC2) do antedito período.
1.E. Preparación e titorías: aceptaranse os custos de preparación, seguimento, control da actividade docente, avaliación da impartición e titorías imputadas polos docentes da actividade formativa e/ou persoal que realice estas funcións. Os criterios de xustificación desta epígrafe seguirán as mesmas directrices establecidas para o persoal nos puntos anteriores, reflectindo de maneira separada nos xustificantes de gasto os custos derivados dos diferentes conceptos imputables. En ningún caso, estes custos deberán superar o 20% dos gastos xustificados en docencia. Así mesmo, o persoal imputado neste punto non poderá ser imputado na epígrafe de persoal de apoio dos custos asociados.
2. Gastos de medios didácticos e/ou adquisición de materiais didácticos, así como os gastos en bens consumibles utilizados na realización das accións formativas, incluíndo o material de protección e seguridade.
Estes gastos deberán presentarse debidamente desagregados por acción formativa e imputaranse polo número de participantes no caso de uso individual dos equipamentos ou plataformas; noutro caso, imputaranse por horas de utilización.
Consideraranse textos e materiais dun só uso polo alumno e os materiais de traballo funxibles utilizados durante as actividades de formación.
3. Os gastos de amortización de equipamentos didácticos e plataformas tecnolóxicas, aulas, talleres e demais superficies calculados con criterios de amortización aceptados nas normas de contabilidade. Estes gastos deberán presentarse debidamente desagregados por acción formativa e imputaranse polo número de participantes no caso de uso individual dos equipamentos ou plataformas; noutro caso, imputaranse por horas de utilización.
As amortizacións rexeranse polos seguintes criterios:
1º Amortización do mobiliario e material inventariable: poderá amortizarse durante os 5 anos sucesivos á súa adquisición. Para o cálculo do importe que se vai amortizar dividirase o custo do ben entre 60 meses e o resultado multiplicarase polo número de meses que dure a acción formativa.
2º Amortización de material informático e instrumentos de precisión e laboratorio: poderá realizarse durante os 3 anos sucesivos á súa adquisición. Para o cálculo do importe que se vai amortizar dividirase o custo do ben entre 36 meses e o resultado multiplicarase polo número de meses que dure a acción.
3º Para que se poidan aboar os gastos previstos neste artigo, será imprescindible a posesión da correspondente factura orixinal de compra dos bens que se pretendan amortizar.
4º Amortización de instalacións: enténdese por instalación o lugar onde se imparte o curso máis a porcentaxe dos elementos comúns.
Período de amortización: 20 anos. Non deben transcorrer máis de 20 anos desde a construción ou adquisición do elemento que se quere amortizar:
Deberán acompañar a amortización:
-Copia do título de propiedade ou escritura de compra ou certificación da obra.
-Certificado do responsable da entidade de que a obra non se realizou con subvención ningunha de calquera administración. No caso de que unha parte fose subvencionada, só se poderá solicitar a amortización da parte non subvencionada.
-Só serán amortizables:
* Os metros cadrados onde se imparta o curso.
* A porcentaxe de elementos comúns.
-Contía que se vai amortizar: a porcentaxe correspondente do importe da factura de construción do edificio ou instalación.
-Fórmula:
Porcentaxe utilizada do importe da compra ou do importe da obra / 240 meses = custo mensual.
(custo mensual) × (número de meses de acción) = importe amortización.
Non se amortizarán en ningún caso instalacións construídas ou adquiridas con anterioridade a 20 anos, contados desde a resolución de concesión do curso de que se trate.
5º Os materiais didácticos de traballo susceptibles de usos continuados por diferentes grupos de alumnos poderán ser amortizados (a tres anos) sempre que non sexan entregados aos alumnos primeiros usuarios.
4. Os gastos de aluguer e arrendamento financeiro, excluídos os seus xuros, dos equipamentos didácticos e plataformas tecnolóxicas, así como das aulas, talleres e demais superficies utilizadas no desenvolvemento da formación.
Estes gastos deberán presentarse debidamente desagregados por acción formativa e imputaranse polo período de duración da acción.
Os alugueres rexeranse polos seguintes criterios:
-O importe dos gastos de alugueres de instalacións non poderá superar o 15% do custo da acción formativa. Para a xustificación deste concepto as entidades impartidoras deberán achegar fotocopias compulsadas das facturas ou dos recibos correspondentes. O cálculo do importe do aluguer dos locais realizarase segundo o número de meses de duración do curso e proporcionalmente á aula ou aulas utilizadas.
-Cando os gastos de alugueres se refiran a maquinaria necesaria para a impartición dos cursos, o seu importe non poderán superar o 15% do custo da acción formativa. Non obstante, o órgano encargado da resolución dos cursos poderá autorizar excepcionalmente que se poida superar esa porcentaxe, tras a petición previa da entidade impartidora. Na solicitude deberá figurar unha memoria explicativa en que se fagan constar os motivos alegados para solicitar esta excepcionalidade, acompañada de tres orzamentos de tres empresas diferentes.
-Terase en conta que a imputación de alugueres entre os conceptos de instalacións e maquinaria non poderá superar o 20% do custo da acción formativa.
5. Gastos de seguro de accidentes dos participantes e, de ser o caso, importe da póliza de responsabilidade civil para facer fronte aos riscos que poidan derivar da realización de actividades relacionadas co curso para os bens e as persoas. O seguro deberá ter a seguinte cobertura mínima:
-No caso de morte: 36.000 .
-No caso de invalidez permanente: 42.000 .
-Asistencia médico-farmacéutica: durante un ano a partir do sinistro.
Estes gastos deberán presentarse desagregados por acción formativa e a súa imputación farase polo número de participantes.
6. Gastos de manutención e aloxamento para os traballadores ocupados que participen nas accións formativas, nas condicións establecidas no artigo 21.2º.2 c) desta orde e cos límites fixados na Orde EHA/3771/2005, do 2 de decembro, pola que se revisa a contía dos gastos de locomoción e das axudas de custo no imposto sobre a renda das persoas físicas.
Estes gastos deberán presentarse debidamente desagregados por acción formativa e a súa imputación farase polo número de participantes.
7. Os gastos de publicidade para a organización e difusión das accións formativas.
II. Custos asociados:
1. Custos de persoal de apoio: os custos de persoal de apoio tanto interno como externo e todos os necesarios para a xestión e execución da actividade formativa.
2. Gastos financeiros: os gastos financeiros directamente relacionados coa actividade subvencionada e que resulten indispensables para a súa axeitada preparación ou execución. Non serán subvencionables os xuros debedores das contas bancarias.
Neste punto poderanse incluír os seguintes gastos:
a) Gastos de apertura dunha conta bancaria e o seu mantemento.
b) Gastos de asesoramento legal, notaría, asesoramento técnico ou financeiro que estean ligados á preparación e execución da actividade formativa. Para a xustificación dos ditos gastos deberase achegar o contrato coa empresa asesora ou notario e as facturas ou documentos contables de valor probatorio correspondentes.
c) Aval bancario, para cuxa xustificación se deberán achegar os documentos de contitución do dito aval ou contrato e as súas cotas.
3. Outros custos: luz, auga, calefacción, mensaxaría, correo, limpeza, vixilancia e outros custos, non especificados anteriormente, asociados á execución da actividade formativa.
No caso de que non se dispuxese dunha factura independente por tratarse de gastos compartidos con outras actividades, asignaranse a pro rata de acordo cun método equitativo, debidamente xustificado, de maneira que poida ser verificada, tanto a porcentaxe de imputación como o método de cálculo, cando así se requira. Xustificarase o gasto mediante facturas ou documentos contables de valor probatorio.
De conformidade co artigo 29, número 9º, da Lei 9/2007, do 13 de xuño, de subvencións de Galicia, estes custos deberán imputarse polo beneficiario á actividade subvencionada na parte que razoablemente corresponde de acordo con principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.
A suma dos custos asociados non poderá superar o 20% dos custos da acción formativa.
III. Outros custos subvencionables:
Os custos de avaliación e control da calidade da formación, ata o 5% da acción formativa.
IV. En todo caso, os custos subvencionables deberán responder a custos reais, efectivamente realizados, pagados e xustificados mediante facturas ou documentos contables de valor probatorio equivalente.
Os pagamentos poderanse realizar polos seguintes medios:
-Transferencia bancaria.
-Cheque nominativo co seu xustificante de movemento de fondos
-Pagamentos en efectivo: condicións para a correcta acreditación do pagamento: debe presentar un recibo asinado e selado polo provedor en que estea suficientemente identificada a empresa que recibe o importe e en que consten o número e a data de emisión do xustificante de pagamento, así como o nome e o NIF da persoa que o asina. No suposto de que o pagamento se acredite mediante recibín consignado no mesmo documento xustificativo do gasto, este deberá conter a sinatura lexible que indique a persoa que o asina, o seu NIF e o selo do provedor. Os pagamentos a docentes deberanse facer obrigatoriamente por transferencia ou cheque.
V. Rastrexabilidade dos pagamentos: para aceptar os gastos como xustificados é necesario que se identifique claramente a correspondencia entre a factura/nómina e o xustificante de pagamento. Por exemplo, que apareza especificado o número de factura no concepto do xustificante bancario, posto que a simple coincidencia de provedor e importe non é garantía suficiente. Se o xustificante inclúe o pagamento de varias facturas e non se especificaron todas no concepto de xustificante bancario, o antedito xustificante deberá ir acompañado do total das facturas que estean afectadas por el. Así mesmo, en ningún caso se darán por válidos os xustificantes de pagamento corrixidos con notas á man que rectifiquen calquera equivocación.
Artigo 10º.-Subcontratación.
A execución das accións formativas reguladas nesta orde será realizada directamente pola entidade beneficiaria. A contratación do persoal docente para a impartición da formación subvencionada por parte do beneficiario non se considerará subcontratación.
Artigo 11º.-Pagamento.
1. Con carácter xeral, o aboamento da subvención farase efectivo da seguinte forma:
a) Ata o 65 por 100 do total do orzamento de gastos do curso, en concepto de anticipo, no momento en que a delegación provincial da Consellería de Traballo ou a Dirección Xeral de Formación e Colocación, segundo proceda, reciban comunicación da entidade impartidora en que se notifique o inicio do dito curso.
b) O importe restante, unha vez rematadas todas as accións formativas e xustificados os gastos realmente efectuados en cada unha mediante certificación da persoa responsable da entidade por conceptos orzamentarios e remitida a documentación referida no artigo 6º.3 d). A xustificación realizarase curso a curso dentro dos quince días seguintes á súa finalización.
2. Poderán acordarse pagamentos parciais á conta da liquidación definitiva a medida que o beneficiario xustifique os gastos e os pagamentos realizados. Estes pagamentos parciais nunca serán superiores ao 80% da subvención concedida.
3. Para o caso de que se subvencionen varios cursos a unha mesma entidade, poderanse aboar anticipos de ata o 65% da subvención concedida, unha vez que a entidade acredite o inicio do primeiro dos cursos, sempre que se constitúa garantía a favor da Consellería de Traballo (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca.
Artigo 12º.-Incumprimento de obrigas e reintegro.
1. O incumprimento dos requisitos establecidos nesta orde e demais normas aplicables, así como das condicións que se estableceran na correspondente resolución de concesión ou, se é o caso, convenio ou acordo de colaboración, dará lugar á perda total ou parcial do dereito ao cobramento da subvención ou, logo do oportuno procedemento de reintegro, á obriga de devolver total ou parcialmente a subvención percibida e os xuros de demora correspondentes.
2. A graduación dos posibles incumprimentos a que se fai referencia no punto anterior determinarase de acordo cos seguintes criterios:
a) No suposto de incumprimento total:
O incumprimento total dos fins para os que se concedeu a subvención ou da obriga de xustificación desta dará lugar ao reintegro do 100% da subvención concedida. Igualmente, considerarase que concorre o incumprimento total se a realización da actividade subvencionada non acada o 35% dos seus obxectivos, medidos co indicador de número de horas de formación multiplicado polo número de alumnos formados.
b) No suposto de incumprimento parcial:
O incumprimento parcial dos fins para os que se concedeu a subvención ou da obriga de xustificación desta dará lugar ao reintegro parcial da subvención concedida. Cando a execución do indicador mencionado no parágrafo anterior estea comprendida entre o 35% e o 100% da subvención concedida, minorarase na porcentaxe que se deixase de cumprir, sempre que os gastos fosen debidamente xustificados.
Artigo 13º.-Infraccións e sancións.
A obriga de reintegro establecida no artigo 10º entenderase sen prexuízo do previsto na Lei 9/2007, do 13 de xuño, de subvencións de Galicia, se concorresen as accións e omisións tipificadas na dita lei.
As infraccións poderán ser cualificadas como leves, graves ou moi graves e levarán aparelladas as sancións que en cada caso correspondan de acordo co previsto na dita lei.
Título III
Normas relativas ás vías de programación
Capítulo I
Das vías de programación
Artigo 14º.-Vías de programación.
1. As accións formativas pódense solicitar ó polas seguintes vías de programación:
a) Os centros colaboradores homologados polo procedemento previsto no Decreto 158/2001, do 29 de xuño, poderán solicitar calquera das especialidades do catálogo de familias da formación profesional para o emprego.
b) As especialidades formativas recollidas no anexo IV, onde non exista centro homologado, poderán ser solicitadas polas entidades recollidas no artigo 2.b. Para isto, deberán solicitar a homologación provisional segundo o artigo 9 do Decreto 158/2001, do 29 de xuño.
2. A través de convenios de colaboración vinculadas a programas específicos para a formación de persoas con necesidades formativas especiais ou que teñan dificultades para a súa inserción ou recualificación profesional e que se consideren de interese social. Neste suposto as entidades deberán solicitar a homologación provisional segundo o artigo 9 do Decreto 158/2001, do 29 de xuño.
3. Proxectos formativos con compromiso de contratación inmediata.
Capítulo II
Das accións formativas
Artigo 15º.-Accións formativas.
1. O obxectivo prioritario das accións formativas reguladas nesta orde é a inserción e reinserción laboral das traballadoras e traballadores desempregados naqueles empregos que require o sistema produtivo.
2. As accións formativas estarán constituídas polas especialidades formativas e polo/os módulo/os transversais.
Artigo 16º.-Destinatarios da formación.
1. As accións formativas irán dirixidas prioritariamente aos traballadores desempregados. Para tal efecto, a consideración de desempregado virá determinada pola súa inscrición no Servizo Público de Emprego con data anterior á súa incorporación ao curso.
2. Terán preferencia absoluta para a participación nos cursos as persoas desempregadas de longa duración, as mulleres, especialmente aquelas que sufran violencia de xénero, persoas desempregadas con baixa cualificación, persoas discapacitadas, emigrantes retornados, persoas en risco de exclusión social e persoas desempregadas que estean nun itinerario personalizado. Para estes efectos enténdese por persoas en risco de exclusión as persoas desempregadas en que concorran algún dos factores ou situacións enumeradas no artigo 2 do Decreto 156/2007, do 19 de xullo, sempre que tal situación a certifiquen os servizos sociais públicos correspondentes.
3. Poderán participar, así mesmo, ata un 25% de persoas traballadoras ocupadas en cada unha das accións.
4. Os traballadores ocupados que queiran participar nas accións formativas deberán solicitalo ante as entidades e centros de formación que impartan as ditas accións.
Artigo 17º.-Selección de alumnos.
1. Os alumnos que asistan aos cursos de formación profesional para o emprego, tanto de programación ordinaria como con compromiso de contratación inmediata, deberán ser seleccionados a través do seguinte procedemento:
a) Con 15 días hábiles de antelación á realización da proba de selección, os centros colaboradores beneficiarios solicitaranlle directamente á oficina de emprego que corresponda, mediante o impreso normalizado establecido para o efecto, unha lista de desempregados que se adecuen ao perfil requirido para a realización de cada curso, en función dos requisitos de acceso do alumno ao curso especificados no certificado de profesionalidade ou ben no programa do curso aprobado polo Consello Xeral da Formación Profesional ou, nos proxectos formativos con compromiso de contratación inmediata, no programa aprobado pola delegación provincial da Consellería de Traballo, de ser o caso.
b) A oficina de emprego, mediante sondaxe entre os demandantes de emprego inscritos no Servizo Público de Emprego, seleccionará dúas persoas por praza vacante en cada curso e convocará, mediante carta certificada ou telegrama con xustificante de recepción, os demandantes preseleccionados para que asistan á proba de selección que deberá realizar o centro colaborador. Esta proba de selección deberá ser visada previamente pola oficina de emprego. O centro colaborador non debe predeterminar o colectivo a que vai dirixido o curso: limitarase a identificar os requisitos de acceso do alumnado.
c) Remitida a lista á entidade solicitante, esta procederá á selección dos alumnos preseleccionados mediante a realización das probas que coide pertinentes, de conformidade cos criterios predeterminados na solicitude, que deberán poñerse en coñecemento dos candidatos antes da súa realización. Tamén poderán participar nas ditas probas aqueles traballadores e traballadoras ocupados que solicitasen a súa participación na acción formativa ante a entidade. Da selección levantarase a correspondente acta no modelo normalizado establecido para o efecto. Exceptúanse da realización desta proba aqueles candidatos que os servizos de orientación determinen como asinantes dun itinerario personalizado de inserción que inclúa a especialidade formativa obxecto da proba, candidatos que serán seleccionados directamente, agás no caso dos compromisos de contratación, en que estes candidatos tamén deberán realizar a proba.
Na realización das probas poderá estar presente un representante da Consellería de Traballo.
A acta de selección, cuberta en todas as epígrafes do modelo normalizado, remitirase á oficina de emprego, e non será posible iniciar o curso ata que a dita oficina dea o visto e prace á selección realizada.
d) Os demandantes propostos pola oficina de emprego só poderán ser rexeitados para a realización do curso cando concorran causas que así o determinen e sexan fidedignamente xustificadas pola entidade e neste sentido o aprecie a oficina de emprego propoñente. Se se detecta o inicio dun curso sen que a selección dos alumnos fose autorizada pola oficina de emprego, este será cancelado.
e) No caso de que transcorran 15 días desde a petición de candidatos por parte do centro colaborador e a oficina de emprego non remitise demandantes, ou os enviados fosen insuficientes, deberase realizar a correspondente convocatoria pública mediante anuncio nun dos xornais de maior tiraxe da provincia. Estes anuncios deberán cumprir cos seguintes requisitos:
i. Todas as convocatorias públicas para a selección de alumnos que se fagan mediante anuncio en prensa deberán publicarse en domingo. Excepcionalmente, estes anuncios poderán publicarse en día distinto a domingo, logo de autorización da Dirección Xeral de Formación e Colocación ou da correspondente delegación provincial, segundo proceda.
ii. Os anuncios cubriranse en modelo normalizado, no cal necesariamente se deberá facer constar o financiamento da acción por parte da Dirección Xeral de Formación e Colocación da Consellería de Traballo e do Fondo Social Europeo, e deben figurar neles os logotipos de ambos os dous organismos. Especificarase claramente, como mínimo: a institución ou centro ofertante, as vacantes existentes, o curso de que se trata, o perfil requirido dos alumnos, o enderezo e teléfono do lugar de realización das probas de selección, así como a data.
iii. O custo dos anuncios que non se adapten aos requisitos establecidos nesta orde, ou a calquera outros que se puidesen establecer pola Dirección Xeral de Formación e Colocación, non será aboado con cargo ás axudas previstas.
iv. Todos os anuncios deberán ser visados e autorizados pola oficina de emprego correspondente. Calquera excepción a esta norma deberá ser autorizada polo órgano competente en cada caso.
f) Da selección daráselle conta á oficina de emprego encargada da preselección dos alumnos.
g) Cada nova alta ou baixa de alumnos que se produza no curso deberá ser comunicada á oficina de emprego correspondente no prazo máximo de 3 días hábiles desde que se produza.
h) Aqueles alumnos que realizasen un curso e teñan dereito a diploma non poderán volver realizar outro curso da mesma especialidade. No caso de detectarse esta circunstancia, deberán ser dados de baixa.
2. O número máximo de alumnos participantes en cada curso será de 15, e non poderá iniciarse a acción formativa se non se reúne un mínimo de 10 alumnos presentes o primeiro día. No suposto de que o curso se inicie con 10 ou máis alumnos e menos de 15, deberá completarse o dito número dentro do primeiro cuarto deste; no caso contrario, deduciranse do cómputo da subvención os alumnos que falten para completalo, de conformidade co disposto no artigo 7º.4.
Para os efectos do número mínimo de alumnos, considerarase o número máis alto de alumnos asistentes acadado nos tres primeiros días do curso.
3. Se non se incorporan os alumnos seleccionados ou se producen baixas dentro do primeiro cuarto do curso, poderán substituírse por novos alumnos, sempre que estes teñan o nivel formativo correspondente ao módulo do curso a que se incorporen. Unha vez transcorrido o primeiro cuarto, só poderán incorporarse ao curso aqueles/as alumnos/as que teñan pendentes unha ou varias unidades de competencia para finalizar a súa formación. A persoa responsable da súa impartición deberá comprobar, mediante as probas e/ou a xustificación documental pertinente, o nivel do alumno.
4. Nos cursos en que, malia se intentar completar o número de alumnos, diminúa o número de participantes ata unha cantidade inferior ao 50 por 100 do número programado, agás que as baixas se produzan por colocación dos alumnos, poderán ser cancelados polo órgano competente da Consellería de Traballo. No caso de cancelación, a entidade terá dereito a unha indemnización, calculada de acordo co principio de proporcionalidade, que será proposta pola Comisión de Valoración prevista no artigo 4º desta orde e aprobada polo director xeral de Formación e Colocación ou, de ser o caso, polo respectivo delegado/a provincial por delegación do conselleiro.
5. Excepcionalmente, a entidade poderá solicitar á Dirección Xeral de Formación e Colocación a autorización para a selección directa dos alumnos, con base nas peculiaridades dos colectivos a que se dirixe a acción formativa.
Artigo 18º.-Calidade, avaliación, seguimento e control dos cursos.
1. As entidades deberán realizar unha avaliación e control de calidade da formación que executen. Deberán destinar a esa finalidade ata un 5% da subvención concedida.
2. Para verificar o cumprimento do disposto nesta orde, a Dirección Xeral de Formación e Colocación e as delegacións provinciais aplicarán un sistema de seguimento e control propio.
3. As entidades impartidoras deberán remitir á Dirección Xeral de Formación e Colocación ou á delegación provincial correspondente, segundo proceda, xunto co resto da documentación exixida nesta orde, a folla de control de asistencia debidamente asinada polos técnicos de seguimento que visiten o curso. No caso de que non coincida a folla de control de asistencia que conste en poder dos técnicos coa remitida posteriormente polas entidades, presumirase a veracidade da primeira.
Artigo 19º.-Especialidades formativas.
1. Os cursos serán de carácter presencial e a súa duración e horario non se poderá modificar respecto do solicitado no anexo II, salvo autorización expresa do director xeral de Formación e Colocación, ou delegado provincial, de ser o caso.
2. As especialidades formativas poderán programarse ben completas, ben por unidades de competencia no caso de especialidades incluídas polo Instituto de Emprego-Servizo Público de Emprego Estatal na programación modular, sempre que se completen unha ou varias unidades de competencia.
3. Con carácter xeral, todas as especialidades formativas que se impartan dentro da programación de formación para o emprego deberán estar incluídas no ficheiro de especialidades formativas do Instituto de Emprego-Servizo Público de Emprego Estatal e comprenderán as especificacións técnico-docentes e o contido formativo axeitado, de acordo co nivel e o grao de dificultade establecido.
4. Con carácter excepcional, a Dirección Xeral de Formación e Colocación poderá autorizar a impartición, como proxectos experimentais ou innovadores, de especialidades formativas que non estean incluídas no ficheiro sinalado no punto anterior, así como dos módulos formativos asociados ao Catálogo nacional de cualificacións profesionais.
5. O programa que se impartirá en cada curso será o previamente incluído no ficheiro de especialidades formativas do Instituto de Emprego-Servizo Público de Emprego Estatal, salvo nos proxectos formativos con compromiso de contratación e nas accións formativas experimentais e innovadoras, cando sexan expresamente autorizados.
Artigo 20º.-Módulos transversais.
1. En cumprimento do establecido no artigo 33 da Lei 2/2007, do 28 de marzo, do traballo en igualdade de mulleres de Galicia, impartirase un módulo formativo sobre igualdade de oportunidades entre mulleres e homes e sobre corresponsabilidade familiar e doméstica, cunha duración de cinco horas nos cursos de duración menor ou igual a cincuenta horas (FCOXXX01) e de dez horas nos cursos de duración superior a cincuenta horas (FCOXXX05).
2. Así mesmo, será obrigatorio o Curso básico de prevención de riscos laborais nas familias profesionais de edificación e obra civil (EO) e nas áreas FMEA, FMEG e FMEL, da familia fabricación mecánica (FME), será optativo para as restantes familias.
3. Ademais do módulo de igualdade, todas as entidades, excepto as sinaladas no parágrafo anterior que teñan que impartir obrigatoriamente o Curso básico de prevención de riscos, terán a obriga de impartir o módulo de formación complementaria que elas escollan entre os que se sinalan a continuación:
Ver referencia pdf "24500D007P041.PDF"
4. As entidades no momento de solicitar os cursos deberán indicar no anexo II desta orde os módulos transversais que desexan impartir.
5. A valoración económica dos módulos transversais será a mesma dos módulos do curso de formación en que se inclúan.
6. O material para a impartición dos módulos Formación para a igualdade, Creación de empresas, Habilidades comunicativas, Básico de prevención de riscos laborais e Sensibilización ambiental será facilitado pola Dirección Xeral de Formación e Colocación.
7. Nos proxectos formativos con compromiso de contratación inmediata non será obrigatoria a impartición de ningún dos módulos previstos nos números 2 e 3 deste artigo.
Capítulo III
Das axudas dos alumnos
Artigo 21º.-Axudas para os alumnos desempregados.
1. Para ter dereito a calquera das bolsas e axudas reguladas neste artigo será requisito imprescindible que o curso teña unha duración igual ou superior a catro horas diarias e vinte semanais.
2. Os alumnos terán dereito a percibir as seguintes bolsas e axudas:
2.1. Poderán percibir unha bolsa consistente no 75% do importe do indicador público de renda de efectos múltiples (IPREM) diario por día de asistencia os alumnos/as con discapacidade e aqueles demandantes non perceptores de prestacións de Servicio Público de Empleo Estatal que participen nunha acción formativa vinculada á realización de actividades de mellora da empregabilidade incluídas no seu itinerario de inserción, sempre que non se negasen a participar en actividades establecidas no seu IPI, segundo certificación da oficina de emprego.
2.2. Axudas de transporte, manuntención e aloxamento:
a) Axuda de transporte: 6  por alumno/día de asistencia para aqueles alumnos/as que utilicen a rede de transportes públicos para asistir á formación.
b) No caso de que a distancia entre o domicilio do alumno/a, considerado este o que figure na súa demanda de emprego, e o lugar de impartición dos cursos sexa como mínimo de 50 quilómetros, e sempre que a especialidade formativa se imparta nun centro propio da Consellería de Traballo ou sexa algunha das recollidas no parágrafo seguinte, os alumnos/as, cando non exista medio de transporte público entre o seu domicilio e o do centro ou este transporte non teña un horario regular que permita compatibilizalo co da acción formativa, poderán ter dereito á axuda en concepto de transporte en vehículo propio, logo de autorización do/a director/a xeral de Formación e Colocación ou do/a correspondente delegado/a provincial. A axuda de transporte en vehículo propio terá unha contía máxima por día de asistencia de 0,10 euros por quilómetro.
Esta axuda será incompatible coa de aloxamento e manutención e coa de transporte regulada no parágrafo anterior.
c) Axuda de aloxamento e manutención cando a distancia entre o seu domicilio, considerado este o que figure na súa demanda de emprego, e o lugar de impartición sexa, como mínimo, de 50 quilómetros. En casos excepcionais, debido a problemas das comunicacións, circunstancia que deberá ser previamente valorada e autorizada polo órgano competente en cada caso, poderá concederse esta axuda aínda que a distancia sexa inferior. A acreditación de atoparse nos supostos de concesión realizarase a través de certificación municipal.
Ademais da duración do curso e da distancia, para percibir a axuda de aloxamento e manutención deberán cumprirse os seguintes requisitos:
-Que a asistencia ao curso implique que o alumno deba aloxarse no lugar de impartición. O gasto real de aloxamento xustificarase por medio do contrato de arrendamento ou factura de hospedaxe.
-Que a especialidade formativa se imparta nos centros pertencentes á Consellería de Traballo ou que sexa algunha das relacionadas a continuación:
-EOCL10. Albanel.
-EOCE10. Encofrador.
-EOCM10. Operador de maquinaria de escavación.
-EOCM80. Operador de guindastres.
-INAC20. Carniceiro.
-FMEL10. Caldeireiro industrial.
-FMEL50. Soldador estruturas metálicas lixeiras
-FMEL60. Soldador estruturas metálicas pesadas
-FMEL6106. Soldador con máquinas semiautomáticas MAG/MIG.
-FMEL70. Soldador tubos e recipientes de alta presión.
-FMEL7106. Soldador de tubaxes de alta presión aceiro ou carbono con TIG e electrodos para homologacións en 2G, 5G e 6G.
-INAP10. Panadeiro.
-INAP20. Pasteleiro.
-HOTR0108. Operacións básicas de cociña.
-HOTR40. Camareiro/a de restaurante bar.
-Todas aquelas outras especialidades formativas que a Dirección Xeral de Formación e Colocación, en atención a súa especificidade, considere necesarias para os obxectivos de política de emprego.
A axuda de aloxamento e manutención aboarase por mes natural, e a súa contía será o importe do indicador público de renda de efectos múltiples (IPREM) fixado para o ano 2009, rateándose a parte correspondente aos meses de inicio e finalización cando non sexan completos.
2.3. Axudas á conciliación: as axudas previstas neste punto teñen por obxecto permitirlles ás persoas desempregadas conciliar a súa asistencia á formación co coidado de fillos menores de 6 anos ou de familiares dependentes ata o segundo grao, sempre que ao inicio da acción formativa cumpran os requisitos seguintes:
-Non ter rexeitado ofertas de traballo axeitadas nin terse negado a participar en actividades de promoción, formación ou reconversión profesional no prazo dun mes desde que se agotase o subsidio por desemprego ou a prestación contributiva.
-Carecer de rendas de calquera clase superiores ao 75% do indicador público de renda de efectos múltiples (IPREM). Entenderase cumprido este requisito sempre que a suma das rendas de todos os integrantes da unidade familiar, incluído o solicitante, dividida polo número de membros que a compoñen non supere o 75% do IPREM. Para estes efectos, computarase como renda o importe dos salarios sociais, as rendas mínimas de inserción ou as axudas análogas de asistencia social concedidas pola comunidade autónoma.
A contía da axuda á conciliación será do 75% do importe do indicador público de renda de efectos múltiples (IPREM) diario por día de asistencia.
Artigo 22º.-Dereitos e deberes dos alumnos.
1. A formación será gratuíta para todos os alumnos das accións formativas derivadas desta orde.
2. Dentro da programación de formación profesional para o emprego da Consellería de Traballo, os alumnos que resulten seleccionados para un curso non poderán asistir en ningún caso a outro simultaneamente. Tampouco poderán causar baixa nun curso para acceder a outro, salvo autorización expresa do director xeral de Formación e Colocación ou do respectivo/a delegado/a provincial, por causas excepcionais debidamente xustificadas.
3. Terán a obriga de asistir e de seguir con aproveitamento os cursos e de facilitar a documentación que lles sexa solicitada pola entidade impartidora, segundo o artigo 6º, dentro dos 10 primeiros días lectivos.
No suposto de ter xa cursado algún módulo transversal da Dirección Xeral de Formación e Colocación, non será necesario que volvan realizalo, sempre e cando o xustifiquen documentalmente.
4. Será causa de exclusión incorrer en máis de dúas faltas de asistencia non xustificadas nun mes ou non seguir o curso con aproveitamento segundo criterio do seu responsable.
A xustificación das faltas deberá facerse mediante documentos ou calquera outro medio que acredite de modo fidedigno o motivo da non asistencia. Os alumnos disporán dun prazo de 5 días hábiles para presentar no centro colaborador os xustificantes das súas faltas de asistencia. Unha vez transcorrido este prazo sen que os presentasen, a falta será considerada como sen xustificar. As faltas de asistencia por actividade laboral, cun máximo de cinco ao mes, xustificaranse cunha copia do contrato de traballo.
5. Os alumnos deberán acudir á súa oficina de emprego, unha vez rematado o curso, para cancelar a suspensión da demanda.
Artigo 23º.-Diplomas.
1. Cursos non modulados.
Os alumnos que rematen os cursos con aproveitamento, sempre que asistisen como mínimo ao 75% das súas horas lectivas, recibirán un diploma oficial, no modelo que se elaborará na Dirección Xeral de Formación e Colocación.
Así mesmo, terán dereito ao diploma os alumnos que causen baixa no curso por colocación, cando o docente coide que teñen os coñecementos equivalentes ao nivel do curso e asistisen, como mínimo, ao 75 por 100 das horas lectivas.
2. Cursos modulados.
Os alumnos que rematen con aproveitamento unha ou varias unidades de competencia dun curso, independentemente de que se programase a especialidade completa ou modularmente, e sempre que asistan como mínimo ao 75% das súas horas lectivas, recibirán un diploma oficial acreditativo desta circunstancia, que será elaborado pola Dirección Xeral de Formación e Colocación.
3. Nos dous casos anteriores, os alumnos que non teñan dereito a diploma poderán recibir, se o solicitan, unha certificación polas horas e módulos a que asistisen.
4 Dentro do programa do curso, que debe figurar na parte posterior do diploma, figurará separadamente do resto do programa a realización do módulo Formación para a igualdade e o módulo de formación complementaria elixido pola entidade en cada curso, así como a súa duración e horas, no caso de que o alumno teña a obriga de facer estes módulos.
Capítulo IV
Das prácticas non laborais
Artigo 24º.-Prácticas en empresas.
No cursos de formación profesional para o emprego poderán desenvolverse dous tipos de prácticas en empresas: as que están incluídas no programa formativo do curso e aquelas que teñen lugar a maiores das súas horas lectivas.
A. Prácticas incluídas no programa formativo do curso.
1. Esta modalidade poderá desenvolverse, de acordo cos requisitos do programa e respectando a a súa duración, en empresas ou en entidades públicas. Poderanse realizar en calquera especialidade e a externalización terá carácter voluntario para os centros impartidores e obrigatorio para os alumnos, no caso de que o centro opte pola súa realización. Os gastos que deriven da súa realización deberán imputarse ao orzamento do curso en que están incluídas.
O procedemento a seguir para a súa xestión é o seguinte:
Con vinte días hábiles de antelación á data prevista para a realización das prácticas, o centro impartidor presentará a correspondente comunicación ao órgano competente da Consellería de Traballo, debendo xuntar a seguinte documentación:
-Convenio asinado entre o centro impartidor e a/s empresa/s ou organismo público onde se realizarán, ou, no seu defecto, documento acreditativo do responsable da empresa ou organismo público en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización, horario e duración.
-Documento que acredite a vixencia do seguro de accidentes dos alumnos que cubra os riscos do curso. Deberá incluír os riscos do traxecto ao lugar de realización das prácticas e contraerase estritamente durante o período de duración das prácticas.
-Documento que acredite a contratación dunha póliza de responsabilidade civil para facer fronte aos riscos que para os bens e as persoas poidan derivar da realización das prácticas en empresas.
-Licenza municipal de apertura da actividade de que se trate ou, no seu defecto, declaración responsable do seu representante legal en que se faga constar a idoneidade dos locais de impartición onde se van desenvolver as prácticas no caso de empresas, ou calquera outro documento acreditativo da idoneidade dos locais para a realización das prácticas, no caso de centros públicos.
2. As empresas onde teñan lugar as prácticas deberán reunir os requisitos establecidos no programa da especialidade da cal se van realizar as prácticas.
3. Os centros deberán imputar os gastos por este concepto como custos directos.
4. Os alumnos terán dereito exclusivamente á percepción das axudas ou bolsas que, de ser o caso, lles correspondan.
5. A duración das prácticas non pode exceder en ningún caso a duración da parte práctica que se fixa no programa formativo, e non poderán rematar con posterioridade á finalización do curso.
B. Prácticas a maiores das horas lectivas do curso.
Poderán realizarse en calquera especialidade e terán carácter voluntario tanto para os centros impartidores como para os alumnos. No caso de realización, os centros interesados deberán facer constar esta circunstancia na solicitude de programación de cursos, segundo o anexo V, e será valorada polas correspondentes comisións de valoración na baremación dos expedientes dos cursos. Deberán ter unha duración mínima de tres horas diarias.
O procedemento a seguir para a súa xestión é o seguinte:
1. O centro impartidor deberá presentar con vinte días hábiles de antelación á data prevista para a realización das prácticas unha comunicación ao órgano competente da Consellería de Traballo, coa que deben xuntar a seguinte documentación:
-Convenio asinado entre o centro impartidor e a/s empresa/s ou organismo público onde se realizarán ou, no seu defecto, documento acreditativo do responsable da empresa ou organismo público en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización, horario e duración.
-Documento que acredite a contratación por parte da empresa en que se van realizar as prácticas dunha póliza de responsabilidade civil para facer fronte aos riscos que para os bens e as persoas poidan derivar da realización das prácticas en empresas. Deberá incluír os riscos do traxecto ao lugar de realización das prácticas e contraerase estritamente durante o seu período de duración.
-Licenza municipal de apertura da actividade de que se trate ou, no seu defecto, declaración responsable do seu representante legal en que se faga constar a idoneidade dos locais de impartición onde se van desenvolver as prácticas no caso de empresas, ou calquera outro documento acreditativo da idoneidade dos locais para a realización das prácticas, no caso de centros públicos.
-Xustificación de que a empresa en que se realizarán as prácticas cumpre coa normativa de prevención de riscos laborais.
2. As empresas recibirán 4 euros por alumno e hora de asistencia de prácticas para compensar a realización destas. Nesta compensación estará incluído o custo da subscrición dunha póliza de responsabilidade civil para facer fronte aos riscos que para os bens e as persoas poidan derivar da realización das prácticas en empresas.
A compensación pola realización de prácticas non laborais en empresas solicitarase a través das entidades beneficiarias da subvención.
3. As prácticas terán lugar unha vez finalizado o curso. Deberán iniciarse antes do transcurso dun mes desde a finalización do curso, e deberán estar rematadas en todo caso antes do 30 de novembro de 2009. Non obstante, permitirase a compatibilidade destas prácticas coa impartición do curso cando se dean as dúas circunstancias seguintes: que a data de remate do curso estea comprendida no mes de novembro e que estea realizada polo menos a metade das horas lectivas do curso.
C. Disposicións comúns ás dúas modalidades de prácticas.
1. Antes do comezo das prácticas a entidade beneficiaria da subvención porá en coñecemento da Inspección de traballo unha relación dos alumnos que van realizar as prácticas, e o nome/s da/s empresa/as en que realizarán as prácticas, localidades, datas e horario de realización.
2. As empresas en que se realicen as prácticas comunicarán aos representantes legais dos traballadores na empresa unha relación dos alumnos que van realizar as prácticas, as datas e horario de realización.
3. As prácticas que realicen os alumnos de formación profesional para o emprego non suporán en ningún caso a existencia de relación laboral entre os alumnos e as empresas ou organismos da Administración.
4. Unha vez comunicadas as prácticas, as entidades deberán comunicar ao órgano competente calquera incidencia que se produza no seu desenvolvemento.
Capítulo V
Dos proxectos formativos con compromiso de contratación inmediata
Artigo 25º.-Proxectos formativos con compromiso de contratación inmediata.
1. As subvencións para xestionar as accións formativas recollidas neste capítulo outorgaranse en réxime de concesión directa, de acordo co previsto no Real decreto 357/2006, de 24 de marzo, polo que se regula a concesión directa de determinadas subvencións nos ámbito do emprego e da formación profesional ocupacional.
2. A entidade beneficiaria poderá subcontratar parcial ou totalmente, por unha soa vez e nos termos recollidos na Orde TAS/718/2008, do 7 de marzo, a realización da actividade formativa, logo de autorización da Dirección Xeral de Formación e Colocación. A contratación de persoal docente para a impartición da formación subvencionada por parte do beneficiario non se considerará subcontratación.
3. A impartición dos proxectos formativos con compromiso de contratación inmediata previstos no artigo 14.3º regularase polo establecido nesta orde, tendo en conta as peculiaridades recollidas nos artigos seguintes.
Artigo 26º.-Requisitos.
1. As entidades solicitantes deberán ser empresas, as súas asociacións ou outras entidades que se comprometan a contratar polo menos o 60 por cento dos alumnos que inicien o curso, por un período mínimo inicial de seis meses a xornada completa, ou tempo equivalente no caso de que a contratación non sexa a xornada completa. Neste último caso non se admitirán contratos inferiores ás catro horas diarias.
2. Só poderán acudir a este procedemento aquelas empresas que non reducisen o número total de traballadore, nin o número total de traballadores con contrato indefinido nos 12 meses inmediatamente anteriores á data de presentación da solicitude do curso, agás que se trate de empresas que tivesen un expediente de regulación de emprego nese período; ou que supoña a recuperación do nivel de emprego dos 12 meses inmediatamente anteriores á data de presentación da solicitude do curso e a contratación indefinida do 20% dos alumnos que inicien o curso; ou que o compromiso de contratación sexa superior ao 90%. Así mesmo, deberán xustificar que non reduciron o número de traballadores con contrato indefinido nin o número total de traballadores da empresa durante a realización do curso.
3. A maiores da acreditación dos requisitos formais exixidos para o compromiso de contratación inmediata nesta orde e no resto da normativa aplicable, o órgano competente da Consellería de Traballo poderá facer as indagacións e comprobacións necesarias e solicitar da entidade solicitante ou dos organismos públicos competentes a documentación que considere axeitada para garantir a viabilidade do proxecto formativo, especialmente o grao de cumprimento de contratación e mantemento do emprego en proxectos formativos impartidos anteriormente, de ser o caso; balances da empresa; documentación de Seguridade Social, etc. Esta documentación e informes, xunto co resto da documentación exixida, servirán para valorar a concesión do proxecto formativo á entidade solicitante.
Artigo 27º.-Lugar de impartición.
No caso de que a entidade careza de instalacións axeitadas para a impartición do proxecto formativo, poderá autorizarse a súa impartición nas instalacións dun centro inscrito no censo de centros colaboradores de formación profesional ocupacional, ou en calquera outro centro, que deberá homologarse previamente con carácter provisional, de acordo cos requisitos e tramitación regulados no Decreto 158/2001, do 29 de xuño. Os centros impartidores deberán estar en posesión da licenza municipal de apertura da actividade de que se trate. No seu defecto, este documento poderá ser substituído por unha declaración responsable do seu representante legal en que se faga constar a idoneidade dos locais de impartición.
Se os cursos teñen lugar en espazos cedidos por outras entidades, a licenza de apertura poderá ser substituída por algún dos documentos seguintes:
a) Centros de titularidade municipal: certificación do secretario municipal en que se acredite que os lugares de impartición dos cursos son aptos para esta finalidade.
b) Entidades públicas (centros de formación, centros sanitarios, etc.): calquera outro documento que acredite a súa idoneidade para impartir formación.
En calquera dos casos, esta circunstancia deberá acreditarse tanto nos locais onde se imparta a parte teórica como a práctica.
Artigo 28º.-Obrigas.
A acreditación de estar ao día nas súas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia deberá facerse por todas as empresas que participen no proxecto. Así mesmo, as empresas vinculadas a unha mesma dirección deberán achegar a documentación relativa ás súas diferentes razóns sociais.
Artigo 29º.-Pagamento.
1. Para o aboamento de anticipos de ata o 65% da subvención concedida, as entidades impartidoras deberán achegar, en todo caso, xunto co resto da documentación esixida no artigo 11, garantía a favor da Consellería de Traballo (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca.
2. Poderán aboarse pagamentos parciais á conta da liquidación definitiva a medida que o beneficiario xustifique os gastos e os pagamentos realizados. Estes pagamentos nunca poderán superar o 80% da subvención concedida.
Artigo 30º.-Contratos de traballo.
1. A contratación realizarase dentro do exercicio orzamentario de 2009.
2. Non se aboará a liquidación final mentres a empresa non remita as copias dos contratos de traballo rexistrados que supoñan unha relación indefinida ou temporal de seis meses como mínimo, e acredite que se mantén a ratio desde a data da solicitude entre traballadores con contrato indefinido e sen contrato indefinido.
3. Se algún traballador contratado a través do proxecto formativo causa baixa antes dos seis primeiros meses de contrato, a entidade terá a obriga de comunicar esta circunstancia á Dirección Xeral de Formación e Colocación no prazo de sete días desde que se produza. No comunicado deberá incluírse toda a documentación acreditativa relativa á baixa producida e a Dirección Xeral de Formación e Colocación resolverá, en virtude das circunstancias, se procede o reintegro da subvención.
Artigo 31º.-Remate dos proxectos formativos.
A data límite para a finalización e xustificación dos cursos será o 30 de novembro de 2009. Excepcionalmente, por causas xustificadas, e sempre logo de autorización do órgano competente, os proxectos formativos poderán rematar con posterioridade a esa data, en todo caso dentro do ano 2009.
Artigo 32º.-Solicitudes.
1. O prazo de presentación de solicitudes rematará o 30 de xuño de 2009.
2. A documentación que se deberá presentar é a seguinte:
a) Anexos I, II e III que figuran nesta orde de convocatoria debidamente cubertos.
b) Documentación acreditativa da representatividade suficiente para asinar a solicitude.
c) Código de identificación fiscal (CIF) ou número de identificación fiscal (NIF).
d) Estatutos ou normas debidamente legalizadas polas que se rexe a entidade.
e) Xustificante da propiedade, arrendamento ou título lexítimo que habilite para a utilización de inmobles e instalacións correspondentes, equipamento didáctico, talleres ou campos de práctica.
f) Licenza municipal de apertura da actividade que se trate ou , no seu defecto, declaración responsable do seu representante legal en que se faga constar a idoneidade dos locais de impartición onde se vai desenvolver tanto a parte teórica como a práctica.
g) Compromiso de contratación asinado polo/s representante/s da/s empresa/s vinculada/s inicialmente no proxecto presentado.
h) Declaración responsable de non estar incurso en supostos de prohibicións para obter a condición de beneficiario de subvencións.
i) Acreditación documental de estar ao día nas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.
j) Para todas as especialidades, relación detallada de dotacións e equipamentos, medios materiais que se van utilizar no seu desenvolvemento e unha descrición das aulas e talleres en que se indiquen metros cadrados, condicións de luminosidade, de seguridade, etc., e achegaranse planos.
k)Cando as especialidades formativas solicitadas non estean incluídas no ficheiro de especialidades formativas, as entidades solicitantes deberán achegar un programa formativo elaborado pola propia entidade co seguinte esquema:
-Denominación do curso.
-Duración total do curso e de cada un dos seus módulos.
-Descrición dos módulos.
-Medios, materiais e maquinaria de que dispoñen.
-Requisitos dos docentes.
-Valoración económica.
-Importe da subvención económica solicitada en función do número de alumnos para os cales se solicita o proxecto formativo.
-Os programas deberán ser remitidos inescusablemente en soporte informático, e virán redactados polo menos en lingua castelá, para o seu posterior envío ao Instituto de Emprego-Servizo Público de Emprego Estatal, para a súa aprobación previa ao inicio da acción formativa.
l) Declaración de conxunto de todas as solicitudes de axudas efectuadas ou concedidas para a mesma acción formativa das distintas administracións públicas competentes ou doutros entes públicos.
3. A xustificación do cumprimento do compromiso de contratación inmediata realizarase no momento en que se proceda á xustificación final dos custos do curso mediante a presentación dos correspondentes contratos laborais visados polo Servizo Público de Emprego.
4. O cumprimento do requisito de non reducción do número total de traballadores da empresa, nin do número total de traballadores con contrato indefinido, acreditarase do seguinte xeito:
a) No momento da solicitude da acción formativa presentarase o anexo III debidamente cuberto, en que figurará o número de traballadores da empresa, tanto con contrato indefinido como totais, dos 13 meses inmediatamente anteriores á data da solicitude do curso.
b) Cando se presente a solicitude de liquidación final do curso, achegaranse os documentos TC2 dos trece meses anteriores ao inicio do curso e o do mes en que consten os alumnos da acción formativa contratados en virtude do compromiso adquirido.
c) No caso de empresas que non tivesen traballadores nos trece meses anteriores, por ser de nova creación ou por crearse durante ese período, presentarán os TC-2 dos meses de que teñan eses documentos ou, no seu defecto, xustificante da data de creación da empresa.
Artigo 33º.-Número de alumnos.
O número de alumnos participantes nos cursos poderá variar entre un mínimo de 10 e un máximo de 20, aínda que a subvención máxima será a considerada para 15 alumnos/as.
Artigo 34º.-Gastos de amortización.
As empresas ou grupos de empresas que impartan proxectos formativos con compromiso de contratación inmediata non poderán recoller como custo aboable gastos de amortización.
Artigo 35º.-Resolución.
A resolución, que lle corresponderá ditar, en todo caso, ao director xeral de Formación e Colocación, deberá producirse no prazo de tres meses desde que a solicitude do interesado teña entrada no rexistro correspondente. Transcorrido o citado prazo sen que se ditase resolución expresa, esta entenderase desestimatoria.
Artigo 36º.-Comezo anticipado.
Poderán financiarse con cargo ás axudas e subvencións reguladas nesta orde os proxectos formativos con compromiso de contratación inmediata, aínda que as accións formativas se inicien, por razóns excepcionais debidamente acreditadas e xustificadas pola entidade solicitante, antes de que se dite a correspondente resolución de concesión, sempre que se cumpran os seguintes requisitos:
a) Que a solicitude fose presentada con anterioridade ao inicio das accións.
b) Que as accións formativas se inicien e rematen dentro do ano 2009.
c) Que se cumpran todos os requisitos formais e de procedemento, aínda que sexa a posteriori, previstos nesta orde.
d) Que a entidade solicite autorización de inicio á Dirección Xeral de Formación e Colocación, expoñendo as razóns excepcionais polas cales pretende comezar anticipadamente. No caso de autorización, a empresa deberá comunicar o inicio do proxecto formativo á delegación provincial correspondente con cinco días de antelación ao seu comezo.
Disposicións adicionais
Primeira.-A realización das accións de formación previstas nesta orde e a conseguinte concesión de subvencións estará supeditada á existencia de crédito suficiente nos programas 16.03.323A.439.0, 16.03.323A.444.0, 16.03.323A460.1, 16.03.323A471.0, 16.03.323A481.0, 16.03.323A.440.0 dos orzamentos xerais da comunidade autónoma para o ano 2009.
Segunda.-Non se autorizarán cambios de titularidade de centros no tempo que transcorra entre o inicio dun curso e o seu remate.
Terceira.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Cuarta.-Poderán ditarse resolucións complementarias cando existan fondos provenientes de renuncias de subvencións inicialmente concedidas, de incrementos das cantidades asignadas á Comunidade Autónoma pola Administración do Estado ou doutros remanentes dos módulos. Neste caso, agás que se acuda a unha convocatoria complementaria, non poderán terse en conta outras solicitudes nin outras homologacións distintas ás tidas en conta para a resolución inicial.
Quinta.-Apróbase a delegación de atribucións do conselleiro de Traballo no director xeral de Formación e Colocación para a autorización, disposición, recoñecemento da obriga e proposta de pagamento das subvencións reguladas nesta orde, así como para resolver a concesión, denegación, modificación, reintegro ou outras incidencias das subvencións reguladas nesta orde, e nos delegados/as provinciais da Consellería de Traballo, no ámbito das súas respectivas competencias, para resolver a concesión, denegación, modificación, reintegro ou outras incidencias das subvencións reguladas nesta orde.
Sexta.-En todo o non disposto nesta orde será de aplicación o Real decreto 395/2007, do 23 de marzo, polo que se regula o subsistema de formación profesional para o emprego, así como a súa normativa de desenvolvemento, e, de ser o caso, a Lei 9/2007, do 13 de xuño, de subvencións de Galicia, e a Lei 38/2003, do 17 de novembro, xeral de subvencións e o resto da normativa que lle sexa de aplicación.
Disposicións derradeiras
Primeira.-Autorízase o director xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e execución desta disposición.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de decembro de 2008.
Ricardo Jacinto Varela Sánchez
Conselleiro de Traballo
Ver referencia pdf "24500D007P041.PDF"